তথ্যওসম্প্রচারমন্ত্রক
কেন্দ্রীয় মন্ত্রী শ্রী অনুরাগ ঠাকুর বিনোদন জগৎ-এর বিশিষ্ট ব্যক্তিত্বদের উপস্থিতিতে লেহ –তে প্রথম হিমালয়ান চলচ্চিত্র উৎসবের উদ্বোধন করেছেন
নতুনদিল্লি, ২৪ সেপ্টেম্বর, ২০২১
তথ্য ও সম্প্রচার মন্ত্রী শ্রী অনুরাগ ঠাকুর আজ লাদাখের লেহ –তে সিন্ধু সংস্কৃতি কেন্দ্রে বিনোদন জগতের বিশিষ্ট ব্যক্তিত্বদের উপস্থিতিতে ৫ দিনের প্রথম হিমালয়ান চলচ্চিত্র উৎসবের উদ্বোধন করেন। স্বাধীনতার ৭৫তম বর্ষপূর্তিতে দেশজুড়ে আজাদি কা অমৃত মহোৎসবের বিভিন্ন অনুষ্ঠান উদযাপিত হচ্ছে। এই চলচ্চিত্র উৎসব তারই অঙ্গ। প্রধানমন্ত্রীর “জন ভাগীদারী” উদ্যোগের অঙ্গ হিসেবে উৎসবে স্থানীয় চলচ্চিত্র নির্মাতারা অংশগ্রহণ করবেন। হিমালয় সন্নিহিত ১২টি রাজ্য ও কেন্দ্রশাসিত অঞ্চলে স্থানীয় চলচ্চিত্র নির্মাতারা উৎসবে অংশ নেবেন।
উদ্বোধনী অনুষ্ঠানে মন্ত্রী বলেন, হিমালয় সন্নিহিত রাজ্যগুলিকে বর্তমান সরকার বিশেষ গুরুত্ব দেয়। রাজ্যগুলির বৈচিত্রপূর্ণ সংস্কৃতি এবং সুন্দর সুন্দর নানা আকর্ষণীয় উপাদান রয়েছে। সংশ্লিষ্ট রাজ্য ও কেন্দ্রশাসিত অঞ্চলের যুব সম্প্রদায়ের প্রতিভা প্রদর্শনের সুযোগ করে দেওয়া প্রয়োজন। চলচ্চিত্র সকল সাংস্কৃতিক বৈচিত্রকে এক জায়গায় নিয়ে আসে। দেশের সংস্কৃতির গুরুত্বপূর্ণ মঞ্চ সিনেমা। শ্রী ঠাকুর তার ভাষণে বলেন, লাদাখের মানুষ তার সৌন্দর্যের জন্য বিখ্যাত। তাঁরা আমাদের সীমান্ত রক্ষার জন্য সাহসী সৈনিকদের সঙ্গে কাঁধে কাঁধ মিলিয়ে এগিয়ে চলেন। “শেরশাহ”–র মতো সৈনিকদের শৌর্য্য দীর্ঘদিন ধরে মানুষের স্মরণে থাকবে। তাই শেরশাহর নামাঙ্কিত চলচ্চিত্র আগামী প্রজন্মকে অনুপ্রাণিত করবে।
মন্ত্রী, ভারতে ওটিটি প্ল্যাটফর্মের জনপ্রিয়তা বৃদ্ধির প্রসঙ্গে উল্লেখ করেন। এর ফলে যে সুযোগ তৈরি হবে, তার সুফল বড় রাজ্যগুলির পাশাপাশি ছোট রাজ্যগুলিও পাবে বলে তিনি আশা করেন। লাদাখ, আগামীদিনে আন্তর্জাতিক চলচ্চিত্র উৎসবের কেন্দ্র হিসেবে স্বীকৃতি পাবে বলে তিনি মনে করেন। ওটিটি প্ল্যাটফর্মে ভালো বিষয়বস্তুর জনপ্রিয়তার প্রসঙ্গ উল্লেখ করে শ্রী ঠাকুর বলেন, চলচ্চিত্রের আকর্ষণের মূলই হল বিষয়বস্তু। কিন্তু উন্নত মানের চলচ্চিত্র নির্মাণে প্রশিক্ষণ দিতে হবে। চলচ্চিত্র নির্মাণের পর বাকি যে কাজ থাকে, সেগুলিকে গুরুত্ব সহকারে করতে হবে।
মন্ত্রী বলেন, লাদাখ এবং জম্মু ও কাশ্মীরে উন্নতমানের চলচ্চিত্র প্রশিক্ষণ কেন্দ্রের দাবী রয়েছে। তিনি বলেন, এই বিষয়টি গুরুত্ব সহকারে বিবেচনা করা হচ্ছে। ২০২৩ সালের মধ্যে ভারতে চলচ্চিত্র বিনোদন শিল্পের বিকাশ ৩০০০ কোটি মার্কিন ডলারের সমতুল অর্থে পৌঁছাবে। চীনের পরই ভারতে বিপুল সংখ্যক মানুষ অর্থের বিনিময়ে টিভি দেখেন। ১৯ কোটি ৭০ লক্ষ মানুষ চীনে টিভির জন্য মাশুল দেন। হিমালয় সন্নিহিত অঞ্চলে ৩০ হাজার ডিশ টিভির অ্যান্টেনা বিনামূল্যে দেবার সিন্ধান্ত নেওয়া হয়েছে। মন্ত্রী, আজাদি কা অমৃত মহোৎসব পালনের অঙ্গ হিসেবে হিমালয় সন্নিহিত রাজ্যগুলির স্বাধীনতা সংগ্রামীদের নিয়ে একটি প্রদর্শনীর উদ্বোধন করেন। রিজিওনাল আউটরিচ ব্যুরোর লাদাখ ও জম্মু – কাশ্মীর অঞ্চলের আধিকারিকরা উদ্বোধনী অনুষ্ঠানে উপস্থিত ছিলেন।
পরমবীর চক্র পুরস্কার প্রাপ্ত ক্যাপ্টেন বিক্রম বাত্রার জীবন কাহিনীর উপর ভিত্তি করে শেরশাহ চলচ্চিত্রটি তৈরি করা হয়। উদ্বোধনী অনুষ্ঠানে চলচ্চিত্র পরিচালক শ্রী বিষ্ণু বর্দ্ধন এবং ছবির মূল নায়ক শ্রী সিদ্ধার্থ মালহোত্রা উপস্থিত ছিলেন। অনুষ্ঠানে স্থানীয় সাংসদ জেমিয়াং শেরিং নামজিয়াল, তথ্য ও সম্প্রচার মন্ত্রকের উদ্যোগে এই অনুষ্ঠানের আয়োজন করায় সন্তোষ প্রকাশ করেন। তিনি আরো বলেন, এই ধরণের উৎসব আয়োজনের ফলে লাদাখের স্থানীয় যুবক যুবতীরা উপকৃত হবেন। লাদাখের উপরাজ্যপাল শ্রী আর কে মাথুর জানান, এই ধরণের চলচ্চিত্র উৎসব আয়োজন করার ফলে এই অঞ্চলের যুব সম্প্রদায়ের ফটোগ্রাফি, চলচ্চিত্র ও ঐতিহ্য সংরক্ষণের বিষয়ে উৎসাহ বাড়বে। সিন্ধু সাংস্কৃতি অডিটোরিয়ামে চলচ্চিত্র অনুরাগীরা বিভিন্ন পুরস্কার প্রাপ্ত ফিল্ম দেখতে পাবেন। অনুষ্ঠানে লাদাখের অনন্য রন্ধনের স্বাদ পাওয়ার জন্য একটি খাদ্য উৎসবের আয়োজন করা হয়েছে। আগামী ২৮ তারিখ পর্যন্ত এই উৎসব চলবে।
CG/CB/SFS
(Visitor Counter : 188